Ploiesti: Bataie de joc pentru o eleva care a luat BAC-ul cu media 9,86. Tânără are probleme pentru că a pierdut un manual de clasa a XII-a.

Alice Mihaela Brînză a trecut cu brio de bacalaureatul din acest an. Eleva eminentă de la Colegiul Național I.L. Caragiale, din Ploiești, a obținut media 9,86 la acest examen, clasându-se pe locul 5 pe liceu și pe locul 21 la nivelul județului Prahova.

Din păcate, conducerea unității de învățământ se cramponează de un manual de clasa a XII-a, pierdut de elevă, și refuză să îi înmâneze acesteia diploma și foaia matricolă. Iar luni încep înscrierile la facultăți…

De ce la a pornit o poveste absurdă

Alice a povestit pentru Ziarul de Ploiești cum au început necazurile ei.

“La sfârșitul clasei a XI-a ne-au dat manualele pentru ultimul an de liceu. Am încercat să le iau pe toate acasă, dar nu au încăput în rucsac. Așa că am lăsat trei manuale închise într-un dulap de pe holul Colegiului Național I.L. Caragiale. După vacanța de vară de anul trecut, când am început clasa a XII-a, am descoperit că manualele respective nu mai erau în dulap. I-am povestit dirigintelui ce s-a întâmplat și părea că totul e ok.”, a declarat eleva.

Alice Brînză a tot sperat că problema se va rezolva, dar la finalul clasei a XII-a, după exemaneul de bacalaureat, a avut parte de un șoc.

Conducerea unității de învățământ a refuzat să-i elibereze diploma și foaia matricolă, până nu aduce manualul pierdut în original, adică de la editura care l-a tipărit.

“Deși nu era vina mea, m-am străduit să fac rost de manualele dispărute și să le înlocuiesc. Am găsit 2 din cele 3 manuale și le-am cumpărat. Ultimul, cel de informatică, nu este însă de găsit. M-am străduit, dar nu am putut da de un exemplar precum cel primit de la liceu. M-am oferit să dau bani în locul lui, eventual de 3 – 5 ori mai mult decât face. Mi s-a spus că nu se poate și că e musai să înapoiez manualul de informatică sau nu voi primi diploma de bacalaureat. M-am speriat, pentru că de luni ar trebui să-mi depun dosarul la facultate”, a povestit Alice.

Vineri, 12 iulie, tânăra și tatăl ei s-au deplasat la sediul Colegiului Național I.L. Caragiale, unde au făcut un ultim demers, în fața directorului, pentru a obține ceea ce doresc.

Și au primit răspunsul că pot aduce manualul xeroxat, așa cum li se spusese și joi seară.

Din păcate, manualul nu e de găsit, nici măcar la Biblioteca Județeană Nicolae Iorga, ca să poată fi copiat.

UPDATE: Se pare că un xerox din apropierea liceului le-a spus că îl are în baza de date și că le-ar putea face o copie. Costă 18 lei, cât o diplomă de liceu…

Ziarul de Ploiești